Делото е образувано с жалба на А.-М. П. В. с ЕГН [ЕГН], с адрес [населено място],  [община], обл. Б. срещу наказателно постановление № 440962-F484457/07.06.2019г., издадено от Директор на офис Б. към ТД НАП С., с което на основание 355, ал.1, пр.4 от Кодекса за социално осигуряване е наложено наказание глоба в размер на 50 лв. Искането е за отмяна или намаляване на санкцията, като се посочва, че закъснението за деклариране на прекъсването на дейността в дружество  [фирма] се е дължало на обективна причина заради късно получаване на информацията от Търговския регистър и тъй като са платени всички дължими вноски за самоосигуряващото се лице, наложеното наказание следва да се намали. В съдебното производство жалбоподателката не се явява, за наказващия орган се явява процесуален представител, който изразява становище за неоснователност на жалбата.
По делото са събрани писмени и гласни доказателства, които дават основание на съда да приеме за установено следното от фактическа страна:
А. - М. П. В. е била собственик на капитала на дружество  [фирма] с ЕИК[ЕИК] и е самоосигуряващо лице. На 15.02.2019г. тя е прехвърлила всички дружествени дялове на В. Д. В. и е била длъжна в 7 дневен срок от настъпване на това обстоятелство да декларира прекъсване на дейността и осигуряването пред ТД НАП С., офис Б., но е пропуснала този срок и е подала декларация за прекъсване на дейността на 02.05.2019г. с вх. № 010431900600477. Извършената проверка от инспектор по приходите  Ю. А. И. е установила допуснатото нарушение и на В. е съставен акт за установяване на административно нарушение по чл. 1, ал.2 от Наредба за общественото осигуряване на самоосигуряващи се лица, български граждани на работа в чужбина и морски лица. Актът е предявен и получен от В.. Срещу него не са постъпили възражения и въз основа на акта е издадено наказателно постановление № 440962-F484457/07.06.2019г., от Директор на офис Б. към ТД НАП С., с което на основание 355, ал.1, пр.4 от Кодекса за социално осигуряване е наложено наказание глоба в размер на 50 лв. Наказателното постановление е връчено на 16.06.2019г. и е обжалвано пред Районен съд Благоевград при спазване на правилата за подсъдността.
В жалбата се сочи, че А.- М. В. е наказана за три еднотипни нарушения, допуснати във връзка с дейността на притежавани от нея търговски дружества - "К", "Ф  К " и в качеството й на земеделски производител, но причината за закъснението на декларацията за прекратяване на дейността и на осигуряването се е дължала на закъсняване на информацията от Търговския регистър, където се вписва продажбата на дружествените дялове, поради което следва да бъде наложена една глоба в размер на 50 лв.
По делото са разпитани като свидетели инспекторите от ТД НАП офис Б., които са участвали в административнонаказателното производство и потвърждават установените по време на проверката факти и спазената процедура по съставяне и връчване на акта.
На съда са представени като писмени доказателства АУАН № F484457/02.05.2019 г., декларация за регистрация на самоосигуряващо се лице, справка за история на осигуряването като самоосигуряващо се лице, справка от Търговския регистър, документ за прехвърляне на дружествен дял, справка за история на осигуряването като самоосигуряващо се лице, копие на плик, Заповед  № ЗЦУ-ОПР-17/17.05.2018 г.
Установената по делото фактическа обстановка дава основание за извод, че жалбата е допустима, разгледана по същество е неоснователна.
Съгласно разпоредбата на чл. 1 от Наредба за общественото осигуряване на самоосигуряващи се лица, български граждани на работа в чужбина и морски лица.Задължението за осигуряване за самоосигуряващите се лица по чл. 4, ал. 3, т. 1, 2 и 4 от Кодекса за социално осигуряване - еднолични търговци, съдружници в търговски дружества, собственици на Е., физически лица - членове на неперсонифицирани дружества, лица, които се облагат по реда на чл. 26, ал. 7 от Закона за данъците върху доходите на физическите лица, регистрираните земеделски стопани и тютюнопроизводители, лица, упражняващи по регистрация свободна професия или занаятчийска дейност, възниква от деня на започване или възобновяване на трудовата дейност и продължава до нейното прекъсване или прекратяване. При започване, прекъсване, възобновяване или прекратяване на всяка трудова дейност самоосигуряващото се лице подава декларация по утвърден образец от изпълнителния директор на Националната агенция за приходите (НАП) до компетентната териториална дирекция на НАП, подписана от самоосигуряващото се лице, в 7-дневен срок от настъпване на обстоятелството. 
В процесния случай обстоятелството, че А.-М. В. е прекратила дейността си като собственик на дружество  [фирма] на 15.02.2019г. я е задължавало в 7 дневен срок - т.с до 22.02.2019г. да подаде в ТД НАП офис Б. декларация по образец, в която да заяви прекратяване на дейността, но е пропуснала този срок, като е подала декларацията на 02.05.2019г. Нарушението е установено правилно и законосъобразно е санкционирано като основание чл. 355, ал.1, пр.4 от КСО е наложено наказание глоба в размер на 50 лв. Санкционната норма предвижда наказание за този, който не подаде в срок декларация от самоосигуряващо се лице, като предвидените наказания са глоба в размер от 50 до 500 лв. за физическите лица, които не са търговци, или имуществена санкция за едноличните търговци и юридическите лица в размер от 500 до 5000 лв. Санкционната норма е приложена законосъобразно, като правилно е преценено, че деянието не се отличава с висока степен на обществена опасност и поради това е наложено минималното законово наказание. Случаят не е маловажен, като съдът не установява необичайно ниска степен на обществена опасност, която да го отличава от останалите подобни нарушения, поради което преценява, че към деянието не е приложима разпоредбата на чл 28 от ЗАНН за наказване на маловажни нарушения.
Неоснователно е искането за налагане на едно наказание за допуснатите три нарушения на задължението за деклариране на прекъсване на дейността и осигуряването от самоосигуряващото се лице, тъй като съгласно принципа на чл. 18 от ЗАНН когато едно  лице е извършило няколко отделни нарушения, наложените наказания се изтърпяват поотделно за всяко едно от тях, като не е допустимо кумулиране на наказанията.
Съдът не установява и съществени процесуални нарушения, допуснати в хода на административнонаказателното производство, които да са нарушили правото на защита, като счита, че фактите по случая са установени и описани ясно и непротиворечиво, предявени са на нарушителя, проверяващите и наказващия орган са действали в рамките на законовата си компетентност и тази, дадена със заповед ЗЦУ - ОПР-17/17.05.2018г. на Изпълнителния директор на НАП, а при водене на административнонаказателното производство са спазени изискванията на чл. 34, 42 и чл. 57 от ЗАНН относно образуването на производство, съдържанието на акта и издаденото въз основа на него наказателно постановление, правилата за лично участие и предоставяне на информация на наказаното лице.
Предвид това и на основание чл. 63, ал.1 от ЗАНН, съдът 

                                  РЕШИ:

ПОТВЪРЖДАВА наказателно постановление № 440962-F484457/07.06.2019г., издадено от Директор на офис Б. към ТД НАП С., с което на основание 355, ал.1, пр.4 от Кодекса за социално осигуряване е наложено наказание глоба в размер на 50 лв. на А.-М. П. В. с ЕГН [ЕГН], с адрес [населено място],  [община], обл. Б..
Решението подлежи на касационно обжалване пред Благоевградски административен съд в 14 дневен срок от съобщаването му на страните.

                        РАЙОНЕН СЪДИЯ: